b'\n_START_ARTICLE_\nM\xc3\xb8llerprivilegium\n_START_PARAGRAPH_\nM\xc3\xb8llerprivilegium var et kongeligt privilegium, der blev tildelt som en n\xc3\xa6ringsret (koncession), der sikrede m\xc3\xb8lleejeren en god, fast indt\xc3\xa6gt. Christian 5.\xe2\x80\x99s Danske Lov af 1683 p\xc3\xa5b\xc3\xb8d kronens b\xc3\xb8nder at f\xc3\xa5 malet deres korn p\xc3\xa5 angivne m\xc3\xb8llebrug, som fortrinsvis var kronens eller godsernes m\xc3\xb8ller. I litteraturen omtales denne ordning som m\xc3\xb8lletvang. _NEWLINE_M\xc3\xb8llerne var typisk givet i f\xc3\xa6ste, som er en juridsk kontrakt mellem ejeren og ud\xc3\xb8veren af erhvervet.  I Slesvig-Holsten var m\xc3\xb8lletvangen udstrakt til at omfatte alle b\xc3\xb8nder.\n_START_SECTION_\nBetaling for maling af korn\n_START_PARAGRAPH_\nDanske Lov af 1683 giver udf\xc3\xb8rlige anvisninger p\xc3\xa5 den l\xc3\xb8n, m\xc3\xb8llerne kunne tage for malingen af kornet._NEWLINE_M\xc3\xb8llerens l\xc3\xb8n udgjorde 1 pot eller ca. 1/18 af hver sk\xc3\xa6ppe korn, svarende til 5,5\xc2\xa0% af det indleverede korn, men heri indgik ogs\xc3\xa5 den skat, som m\xc3\xb8llen skulle udrede til Kongen (staten). Kornet blev udm\xc3\xa5lt med et autoriseret told-kopm\xc3\xa5l med Chr. 5\xe2\x80\x99s seglm\xc3\xa6rke.  _NEWLINE_Til geng\xc3\xa6ld for n\xc3\xa6ringsretten skulle m\xc3\xb8lleren selv udrede skat af den m\xc3\xa6ngde korn, han toldede. Toldeafgiften i korn var u\xc3\xa6ndret fra Erik af Pommern og indtil 1917, hvor den blev afl\xc3\xb8st af penge.\n_START_SECTION_\nDen danske m\xc3\xb8llerevolution\n_START_PARAGRAPH_\nI k\xc3\xb8lvandet p\xc3\xa5 1849 grundloven blev de gamle m\xc3\xb8llers monopol oph\xc3\xa6vet med virkning fra 1. januar 1862, hovedsagelig b\xc3\xa5ret af selvejerb\xc3\xb8ndernes \xc3\xb8nske om selv at kunne etablere g\xc3\xa5rdm\xc3\xb8ller eller i det mindste selv at kunne v\xc3\xa6lge, hvilken m\xc3\xb8lle de ville s\xc3\xb8ge. _NEWLINE_De stigende kornudbytter og behovet for en st\xc3\xb8rre m\xc3\xb8llekapacitet til formaling af svinefoder forklarer den store v\xc3\xa6kst i antallet af vindm\xc3\xb8ller fra 1862 og frem._NEWLINE__NEWLINE_Vindm\xc3\xb8llens snurren, selv om natten, blev derfor h\xc3\xb8jt besunget af kunstnere som forfattere som et sindbillede p\xc3\xa5 tidens v\xc3\xa6kst og fremgang._NEWLINE_Alligevel skulle det snart vise sig at man fik bygget mange flere m\xc3\xb8ller end n\xc3\xb8dvendigt, og mange af dem blev hurtigt nedlagt igen. Fra 1.800 m\xc3\xb8ller i 1840 til 2.000 m\xc3\xb8ller i 1860 og 2.800 m\xc3\xb8ller omkring 1900.'